ক্যাডার সার্ভিসের কর্মকর্তাদের মত হলো- সময়মতো পদোন্নতি হয় না, অনেকেরই দুয়েকটি পদোন্নতি নিয়ে চাকরি শেষ হয়। আবার অনেক বিভাগে সবার পদোন্নতি দেওয়া সম্ভব হয় না। তাই টাইম স্কেল ও সিলেকশন গ্রেড বহাল না থাকলে তারা আর্থিকভাবে ক্ষতিগ্রস্ত হবেন। পে কমিশনের সুপারিশের ভিত্তিতে সিলেকশন গ্রেড ও টাইম স্কেল সুবিধা বিলুপ্ত করা হলে কতো সংখ্যক জনবল আর্থিকভাবে ক্ষতিগ্রস্ত হবেন তার একটি পরিসংখ্যান বের করেছে অর্থ মন্ত্রণালয়। এক্ষেত্রে বেশি জনবলের প্রতিরক্ষা, স্বরাষ্ট্র, প্রাথমিক ও গণশিক্ষা, শিক্ষা, স্বাস্থ্য ও পরিবার কল্যাণ এবং জনপ্রশাসন মন্ত্রণালয়ে কর্মরতদের নিয়ে হিসেব করা হয়েছে। এই মন্ত্রণালয়গুলোর সিলেকশন গ্রেড ও টাইম স্কেল সুবিধাভোগীর সংখ্যা মোট জনবলের ৬৫ দশমিক ৪১ শতাংশ।